་བགེགས་ལོག་པར་འདྲེན་པའི་ཚོགས་ཐམས་ཅད་ལ་རྒྱུད་སྡེ་དང་མཐུན་པའི་སྦྱོང་བ་རྣམ་པར་དག་པ་བྱས་ཟིན་པས་སའི་ཕྱོགས་འདིར་མ་གནས་པར་གཞན་དུ་སོང་ཤིག །གང་དག་མི་འགྲོ་བ་དེ་དག་ལ་དེ་བཞིན་གཤེགས་པ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ལས་བྱུང་བའི་ཁྲོ་བོའི་རྡོ་རྗེ་འབར་ཞིང་རབ་ཏུ་འབར་བ་འདིས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་འགྱུར་རོ། །ཞེས་དང་། ལྷའི་ང་རྒྱལ་བརྟན་པོས་སུམྦྷ་ནི་ཟློས་ཤིང་རོལ་མོ་དྲག་ཏུ་བྱ། གུ་གུལ་གྱིས་བདུག །ཡུངས་ཀར་གྱིས་བྲབ་བོ། །སྡིག་པ་སྦྱང་བ་ལ། དཔོན་སློབ་རྣམས་ཀྱི་གཡས་ངོས་སུ་མེ་དང་། གཡོན་དུ་ཆུ། མདུན་ངོས་སུ་ཏིལ་འདུ་བྱས་ལ། བདག་གི་སྙིང་ག་ནས་ཚེ་ཐོག་མ་མེད་པ་ནས་ཀྱི་སྡིག་པ་རྣམས་ཡི་གེ་ཀྃ་གི་རྣམ་པར་བྱུང་ནས། སྣ་སྒོར་སྡིག་པ་རྭ་ཅན་གྱི་རྣམ་པར་གྱུར་ཏེ་མདུན་གྱི་ཏིལ་ལ་ཐིམ། ཞེས་དང་། ལས་རྡོར་གྱིས་ལག་པ་གཉིས་ཀྱི་མཐེབ་སྲིན་གྱིས་ཏིལ་བླངས་ལ། གཡས་པས་གཡས་སུ་བསྐོར། གཡོན་པས་གཡོན་དུ་བསྐོར། ཡང་གཉིས་ཀས་དུས་གཅིག་ཏུ་གཡས་གཡོན་སོ་སོར་བསྐོར་ཞིང་ལག་གཉིས་བསྣོལ་ཏེ་མེ་དང་ཚུར་དོར་ཆུ་ལ་བྱ། ཨོཾ་སརྦ་པཱ་པྃ་ད་ཧ་ན་བྷ་སྨི་ཀུ་རུ་སྭཱ་ཧཱ། ཞེས་ལན་གསུམ་དང་། མཐར་བྱུར་དང་སྐལ་བ་ངན་པ་དང་། བཀྲ་མི་ཤིས་པ་ཐམས་ཅད་ཉེ་བར་ཞི་བར་གྱུར་ཅིག །ཅེས་བརྗོད་ཅིང་གཡས་ཀྱི་མེར་བསྲེག །གཡོན་གྱི་ཆུར་བླུག །དེ་ནས་མེ་ནས་ཆུར་ཅུང་ཟད་བླུགས་ལ་ལམ་གྱི་གཞི་མདོར་དོར་རོ། །ཁྲུས་ཀྱི་དོན་དུ་ལས་ཀྱི་རྡོ་རྗེས་ལས་བུམ་དང་། མེ་ལོང་དང་། སྐུ་ཕྱི་བའི་རས་རྣམས་བཟུང་ལ། རང་རྡོ་རྗེ་དྲིལ་བུ་འཛིན་པས། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་ཁྲུས་བྱའོ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་པ་རྣམས་ལན་གསུམ་བརྗོད་ཅིང་། མེ་ལོང་ལ་དཀྱིལ་འཁོར་གྱི་གཟུགས་བརྙན་འཆར་བར་བྱས་ལ་བཀྲུ། དེ་དག་སྐུ་ལ་མཚུངས་པ་མེད་པའི་གོས། །གཙང་ལ་དྲི་རབ་བགོས་པས་སྐུ་ཕྱིའོ། །ཨོཾ་ཧཱུྃ་ཏྲཱྃ་ཧྲཱིཿཨཱཿཀཱ་ཡ་བི་ཤོ་དྷ་ནི་སྭཱ་ཧཱ། ཞེས་བརྗོད་དེ་སྐུ་ཕྱི་བའི་ཚུལ་བྱའོ། །དེ་ནས་མདུན་གྱི་དཀྱིལ་འཁོར་ཨོཾ་ཡ་མ་རཱ་ཛ་སོགས་ཀྱིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཡྃ་ལས་རླུང་གི་དཀྱིལ་འཁོར་དུ་བའི་མདོག་ཅན།༼༡༡་༢༽ཞེས་སོགས་ནས། ཐུགས་ཀར་ཧཱུྃ་སྔོན་པོ། ཞེས་པའི་བར་གྱི་རྟེན་བརྟེན་པ་བསྐྱེད་པ། གནས་གསུམ་བྱིན་གྱིས་བརླབ་པ་རྣམས་ལྷ་སྟ་གོན་བཞིན་བྱས་ལ། དངོས་གཞི་སྒྲུབ་མཆོད་དང་པོའི་ཚེ། སྟ་གོན་གྱི་ལྷ་ལ་རྡོ་རྗེ་གསོར་ཞིང་ཡ་མ་རཱ་ཛ་ལན་གསུམ་བཟླས་པས་བགེགས་བསྐྲད། མཚན་སྔགས་སྔོན་དུ་འགྲོ་བའི་ཨརྒྷཾ་ནས། ཤབྡའི་བར་གྱིས་མཆོད་ལ། ཛཿཧཱུྃ་བྃ་ཧོཿས་བསྟིམ། རང་གི་སྙིང་གའི་༼༩་༢༽སོགས་ནས། མི་བསྐྱོད་པས་དབུར་བརྒྱན། ཞེས་པའི་བར་སྒྲུབ་ཐབས་བཞིན་བྱའོ། །དཀྱིལ་འཁོར་བྱིན་གྱིས་བརླབ་པ་ནི། ཞལ་གྱི་གྲངས་དང་མཐུན་པར་ལྷ་དགུ་ལ་དམིགས་ཏེ། ཡི་གེ་བདུན་པ་བརྒྱ་རྩ་བརྒྱད་རེ་བཟླ། དེ་བཞིན་དུ་ཞལ་དང་མཐུན་པར་ཨཱ་ལི་ཀཱ་ལི་ཕྲག་རེ་དང་། ཡི་གེ་བརྒྱ་པ་རེ་རེ་བཟླ། དེ་ནས་སྟ་གོན་གྱི་སྐབས་༼༩་༥༽ལྟར་སྔགས་མཆོད། ཕྱི་མཆོད། གོས་ཟུང་། འདོད་ཡོན་ལྔས་མཆོད་ནས། ནག་པོ་ར་རི་མེད་པ་ཡི། །བུམ་པ་ལྟོ་ཆེ་བྲེ་ཚད་པ། །མཆུ་འཕྱང་མགྲིན་རིང་གདན་ལྡན་པ། །སྙིང་པོར་ལྡན་པའི་སྨན་སོགས་གཞུག །མགྲིན་པ་རས་བཟང་དག་གིས་དཀྲི། །འདབ་མར་ལྡན་པའི་ལྕུག་མ་ཡང་། །དྲི་དང་ལྡན་པའི་ཁ་རྒྱན་ཅན། །བདུད་རྩིར་ལྡན་པ་ཡིས་ཀྱང་མཆོད། །གཞན་ཡང་མཆོད་པའི་རྣམ་པ་ནི། །བླ་རེ་གདུགས་དང་རྒྱལ་མཚན་དང་། །བ་དན་སིལ་སྙན་རོལ་མོ་ཡིས། །གུས་པས་དཀྱིལ་འཁོར་པ་རྣམས་མཆོད། །ཞེས་པས་མཆོད་ལ། ནང་བདུད་རྩི་དང་། བསྟོད་པ་ཡང་སྔར་བཞིན་བྱས་ཏེ། བསྒྲུབ་པའི་གྲོགས་དལ་བསྲུང་དུ་བཅུག་ནས། རང་ཕྱི་རོལ་དུ་ཕྱིན་ནས་ལས་ཀྱི་རྡོ་རྗེས་ཇི་ལྟར་རིགས་པའི་གནས་སུ་ཕྱི་རོལ་པའི་གཏོར་མ་དང་དེའི་གཡས་ནས་ཆུ་གཉིས་དང་། གཡོན་ནས་ཉེར་སྤྱོད་ལྔ་བཤམ། གཏོར་མ་ནང་མཆོད་ཆུ་ཆང་གིས་སྦྱངས་ལ། བསང་སྦྱང་། སྟོང་པའི་ངང་ལས་ཡྃ་ལས་རླུང་།༼༥་༥༽སོགས་ནས། ཨོཾ་ཨཱཿཧཱུྃ། ཞེས་པའི་བར་གོང་བཞིན་དང་། རང་གི་སྙིང་ག་ནས་༼༢་ ༠༥༽སོགས་ནས། སྦ་བའི་སྟོང་གྲོགས་མཛོད་ཅིག །ཅེས་པའི་བར་གོང་སྔོན་འགྲོ་གཏོར་མའི་སྐབས་བཞིན་དང་། ལས་ཀྱི་རྡོ་རྗེས་ཞལ་ཟས་ནས་གཡས་སྐོར་དུ་མཆོད་པ་རྣམས་གཏོར་སྣོད་ཀྱི་ནང་དུ་རིམ་གྱིས་བསྡུ། མཐར་མཆོད་ཡོན་གཏོར་སྣོད་ལ་བསྐོར་ཏེ་འགྲོ་ཕྱོགས་སུ་བསྒྲེངས་ལ། སློབ་དཔོན་གྱིས་མཆོད་ཡོན་གྱི་ཕྱག་རྒྱ་དང་། ཨོཾ་ཧྲཱིཿབི་ཤུདྡྷ་སརྦ་དྷརྨཱཿསརྦ་པཱ་པྃ་ནིཥྩ་སྱ་སྃ་ཤོ་དྷ་ཡ་སརྦ་བི་ཀལྤཱན་ཨ་པ་ན་ཡ་ཧཱུྃ་ཞེས་བརྗོད། དེ་ནས་ཡིག་བརྒྱའི་མཐར་ཨོཾ་ཨཱཿཧཱུྃ་ཞེས་པས་གནས་གསུམ་བསྲུངས་ལ། ལག་པ་གཡས་ས་ལ་བརྐྱངས་ཏེ་བཛྲ་མུཿ ཡེ་ཤེས་པ་སྒྲུབ་ཁང་གི་ཕྱོགས་མཚམས་རྣམས་སུ་གཤེགས། གང་དག་ནག་པོའི་ཕྱོགས་ལ་མངོན་པར་དགའ་བའི་འབྱུང་པོ་གདུག་པ་ཅན་གསང་སྤྱོད་བལྟ་བར་མི་དབང་བ་རྣམས་སའི་ཕྱོགས་འདིར་མ་གནས་པར་གཞན་དུ་སོང་ཤིག །ཅེས་བརྗོད་དེ། གཏོར་མ་རིང་དུ་དོར་ལ་ཡ་མ་རཱ་ཛ་ཟློས་ཤིང་རོལ་མོས་མཚམས་གཅད། ནང་དུ་འོངས་ནས་ཡོལ་བ་བསལ་ཏེ་རོལ་མོ་དང་བཅས་པས་ཡིག་བརྒྱ་བརྗོད་ཅིང་། དངོས་སམ་ཡིད་ཀྱིས་དཀྱིལ་འཁོར་ལ་བསྐོར་བ་གསུམ་ལ་སོགས་པ་བྱས་ལ། དཀྱིལ་འཁོར་གྱི་ཤར་དུ་འགྲེང་སྟེ་འདུད་པ་དང་བཅས་པས། བདག་ལས་དང་པོ་པའི་རྟེན་གྱི་གང་ཟག་ཏུ་གྱུར་པས་ཏིང་ངེ་འཛིན་མི་གསལ་བ་དང་། བྱིང་བ་དང་རྒོད་པའི་དབང་དུ་གྱུར་པ་དང་། ཆོ་ག་ལྷག་ཆད་དུ་གྱུར་པ་དང་། མཆོད་པའི་ཡོ་བྱད་མ་འབྱོར་པ་དང་། ཉམས་པ་ལ་སོགས་པ་དཀྱིལ་འཁོར་ཆེན་པོ་བསྒྲུབ་པ་ལ་སྐྱོན་དུ་གྱུར་པ་གང་ལགས་པ་དེ་དག་ཐམས་ཅད་བཟོད་པར་མཛད་དེ་ལྷག་ཆད་ཁ་བསྐང་བར་མཛད་དུ་གསོལ། །ཞེས་བརྗོད་ཅིང་རྡོར་དྲིལ་དང་བཅས་བཞིན་པས་ཕྱག་གསུམ་བྱའོ། །གཉིས་པ་འཇུག་ཅིང་དབང་བླང་བ་ལ། སློབ་དཔོན་བདག་ཉིད་འཇུག་ཅིང་དབང་བླང་བ་དང་། སློབ་མ་གཞུག་ཅིང་དབང་བསྐུར་བ་གཉིས་ལས། དང་པོ་སློབ་དཔོན་རང་ཉིད་ཀྱིས་དམ་ཚིག་གསོ་བའི་ཕྱིར་དབང་རྣམས་རྫོགས་པར་ལེན་དགོས་པས། དཀྱིལ་འཁོར་གྱི་གཙོ་བོ་དང་རང་གི་རྩ་བའི་བླ་མ་ཐ་མི་དད་པར་བསམ། ཆོ་ག་སྤོགས་པ་སོགས་སློབ་དཔོན་གྱི་བྱ་བ་རྣམས་དཀྱིལ་འཁོར་གྱི་གཙོ་བོ་དང་། དབང་རྫས་འགྲིམ་པ་སོགས་དེའི་ཐུགས་ཀ་ནས་བྱེ་བའི་རྡོ་རྗེ་འཇིགས་བྱེད་ཀྱིས་མཛད་པར་བསམས་ལ། ཐོག་མར་ལས་བུམ་གྱི་ཆུས་ཁ་བཀྲུ་ཞིང་། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་ཁྲུས་བགྱིའོ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་བརྗོད་ཅིང་ཁ་བཤལ་ལ། དེ་ནས་དཀྱིལ་འཁོར་དུ་འཇུག་པའི་ཆོས་རྣམས་ཞུ་བའི་ཡོན་དུ་མཎྜལ་འབུལ་བ་ནས་བརྩམས་ཏེ། མཇུག་ཆ་ཡིས་ཀྱང་ནི་སྤྱད་དུ་གསོལ། །ཞེས་པའི་བར་འོག་དེ་མ་ཐག་ཏུ་འབྱུང་བའི་དབང་ཆོག་ལ་འདོར་ལེན་གྱིས་གྲུབ་པར་བྱས་ནས། དཀྱིལ་འཁོར་པ་ལ་གཏོར་མ་སྟ་གོན་གྱི་ཆོ་གས་དབུལ་བར་བྱའོ། །གཉིས་པ་སློབ་མ་གཞུག་ཅིང་དབང་བསྐུར་བ་ནི། དཀྱིལ་འཁོར་ཡོལ་བས་བཅད་པའི་ཕྱི་རོལ་དུ་སློབ་མ་སྟ་གོན་སྔོན་དུ་སོང་བ་རྣམས་ཁྲུས་བྱས་གྲལ་དུ་འཁོད་པ་ལ་མེ་ཏོག་བཀྱེ་བསྡུ་གྲུབ་ནས་སློབ་དཔོན་གྱིས་འདི་སྐད་ཅེས། འོ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཐོབ་བྱ་བླ་ན་མེད་པ་སྐུ་བཞི་ཡེ་ཤེས་ལྔའི་བདག་ཉིད་ཁྱབ་བདག་གདོད་མའི་མགོན་པོ་ཟུང་འཇུག་རྡོ་རྗེ་འཆང་ཆེན་པོའི་གོ་འཕང་སྐུ་ཚེ་འདི་ཉིད་ལ་ཐོབ་པར་བྱ། དེའི་ཆེད་དུ་མངོན་པར་དབང་བསྐུར་བ་ཟབ་མོ་གསན་ལ་དོན་ཚུལ་བཞིན་དུ་ཉམས་སུ་བཞེས་སྙམ་པའི་ཀུན་སློང་བཟང་པོས་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་དང་། ཆོས་གསན་པའི་ཀུན་ཏུ་སྤྱོད་པའང་། ཇི་སྐད་དུ། དཀྱིལ་འཁོར་གྱི་ཆོ་ག་རྡོ་རྗེ་འབྱུང་བ་ལས། རྟོག་པ་ཐམས་ཅད་ལེགས་པར་བསྡུས་ནས་ནི། །ཤིན་ཏུ་བསམ་པ་བཟང་དང་ལྡན་པས་ཉོན། །བརྗེད་ངས་བློ་ལ་རྡོ་རྗེ་སེམས་སོགས་ཀྱི། །བདེ་བར་གཤེགས་པ་རྣམས་ཀྱིས་བྱིན་མི་རློབ། །ཅེས་གསུངས་པ་ལྟར་སྣོད་ཀྱི་སྐྱོན་རྣམས་སྤངས་ཏེ། ལྷ་སྔགས་ཡེ་ཤེས་ཀྱི་རྣམ་རོལ་དུ་གསན་པ་གནང་བར་ཞུ། དེ་ལ་རང་རེ་རྣམས་ཀྱིས་རྙེད་པར་དཀའ་བའི་དལ་འབྱོར་གྱི་མི་ལུས་རྙེད། མཇལ་བར་དཀའ་བའི་སངས་རྒྱས་ཀྱི་བསྟན་པ་དང་མཇལ། བསྟན་པའི་སྙིང་པོ་རྡོ་རྗེ་ཐེག་པའི་ལམ་ཉམས་སུ་བླང་དུ་ཡོད་པའི་སྐབས་འདིར་དམ་པའི་ཆོས་རྣམ་པར་དག་པ་རེ་བྱེད་དགོས། དེའི་རྒྱུ་མཚན་དོན་དམ་པར་སེམས་ཅན་ཐམས་ཅད་རང་བཞིན་གྱིས་རྣམ་པར་དག་པའི་སངས་རྒྱས་ཀྱི་སྙིང་པོ་ཅན་ཡིན་ནའང་། གནས་སྐབས་སུ་གློ་བུར་གྱི་དྲི་མ་སྒྲིབ་གཉིས་བག་ཆགས་དང་བཅས་པ་མ་སྤངས་ཀྱི་བར་ལ་རྒྱུན་ཆད་མེད་པར་སྡུག་བསྔལ་གྱི་ཁོར་མོ་ཡུག་ཏུ་གྱུར་པའི་འཁོར་བར་སྐྱེ་ཞིང་། འཁོར་བའི་སྐྱེ་གནས་གང་དུ་སྐྱེས་ཀྱང་བཟོད་པར་དཀའ་བའི་སྡུག་བསྔལ་འབའ་ཞིག་ལས་མ་འདས་པ་ཡིན། སྡུག་བསྔལ་ཅན་གྱི་སེམས་ཅན་དེ་རྣམས་ཀྱིས་ཕ་མར་མ་བྱས་པ་གཅིག་ཀྱང་མེད་པས་འདི་རྣམས་སངས་རྒྱས་ཀྱི་ས་ལ་གཞག་པའི་སླད་དུ་ཚེ་འདིའི་བྱ་བ་སྙིང་པོ་མེད་པ་ཐམས་ཅད་སྤངས་ཏེ་དམིགས་པ་ཚད་མེད་པའི་སྙིང་རྗེ་ཆེན་པོ་དང་ཤེས་རབ་ཆེན་པོ་ཟུང་དུ་འཇུག་པའི་བདག་ཉིད་ཅན་གྱི་དཔལ་རྡོ་རྗེ་འཇིགས་བྱེད་ཀྱི་གོ་འཕང་ཐོབ་པར་བྱ་དགོས། དེའི་ཆེད་དུ་བདེན་གཉིས་ཟུང་འཇུག་ཏུ་རྟོགས་པའི་ལྟ་བས་རྒྱུད་སྦྱངས་ནས་བསྐྱེད་རིམ་བསྒོམ་པ་ལ་དབང་བར་བྱེད་པ་བུམ་པའི་དབང་བསྐུར་བ་དང་། རྫོགས་རིམ་བསྒོམ་པ་ལ་དབང་བར་བྱེད་པ་དབང་གོང་མ་གསུམ་མཐའ་རྟེན་དང་བཅས་པ་བླངས་ལ་ཉམས་སུ་བླང་བར་བགྱིའོ་སྙམ་པའི་འདུན་པ་དུང་བ་རེ་སྐྱེད་མཛོད། དེ་ལ་སྟ་གོན་དུ་གནས་པ་ཡན་ཆད་གྲུབ་ཟིན་ནས། དངོས་གཞིའི་ཆོ་ག་ལ། སྒྲུབ་ཅིང་མཆོད་པ་དང་། འཇུག་ཅིང་དབང་བླང་བ། གཏོར་མ་དབུལ་བ་རྣམས་གྲུབ་ཟིན་ནས། ད་ཁྱེད་རང་རྣམས་ཀྱི་ངོ་སྐལ་དུ་གྱུར་པ་སློབ་མ་གཞུག་ཅིང་དབང་བསྐུར་བ་ལ། ལྷ་དང་སྐལ་བ་མཉམ་པའི་ཕྱིར་དུ་དཀྱིལ་འཁོར་དུ་འཇུག་པའི་ཆོ་ག་དང་། ཞུགས་ནས་མངོན་པར་དབང་བསྐུར་བ་གཉིས་སུ་ཡོད་པ་ལས། ཐོག་མར་སློབ་དཔོན་ལ་རྡོ་རྗེ་འཇིགས་བྱེད་དངོས་ཡིན་སྙམ་པའི་མོས་པ་དང་ལྡན་པའི་སྒོ་ནས་དཀྱིལ་འཁོར་དུ་འཇུག་པའི་ཆོས་རྣམས་ཞུ་བའི་ཡོན་དུ་མཎྜལ་འབུལ་མཛོད། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། མཱ་མ་ཀཱི་དང་ལྷན་ཅིག་སྦྱོར།༼༢༠་༢༽།སོགས་ནས། མགོན་པོས་བདག་ནི་གཞུག་ཏུ་གསོལ། །ཞེས་པའི་བར་གོང་སློབ་མ་སྟ་གོན་བཞིན་བརྗོད། ཞེས་པས་གསོལ་བ་བཏབ་ནས་དམིགས་པ་འདི་བཞིན་མཛོད། ཁྱེད་རང་རྣམས་སྐད་ཅིག་གིས་རྣམ་སྣང་རྡོ་རྗེ་འཇིགས་བྱེད་ཀྱི་སྐུ་ཅན་རེ་རེར་གྱུར་པའི་མོས་པ་མཛོད། དེ་ནས་དཀྱིལ་འཁོར་གྱི་ལྷ་དང་མཇལ་བའི་ཚེ་ཕྱག་སྟོང་པར་མཇལ་དུ་མི་བཏུབ་པས་ཕྱག་རྟེན་གྱི་སླད་དུ་ཨུ་དུམྦཱ་ར་ལ་སོགས་པའི་མེ་ཏོག་རིགས་ལྔ་བརྒྱུས་པའི་ཕྲེང་བ་རེ་བྱིན་པའི་མོས་པ་མཛོད། ཨཱ་ཁཾ་ཝཱི་ར་ཧཱུྃ་ཞེས་པས་སྦྱིན། སྔོན་ཆད་བཅོམ་ལྡན་འདས་རྡོ་རྗེ་འཇིགས་བྱེད་ཀྱི་དཀྱིལ་འཁོར་དུ་མ་ཞུགས་པའམ། ཞུགས་ཀྱང་བསྐྱར་ནས་འཇུག་པའི་མཚོན་བྱེད་དུ་རས་ཡུག་དམར་པོ་རེས་གདོང་བཅིངས་པའི་མོས་པ་མཛོད། ཨཱ་ཁཾ་ཝཱི་ར་ཧཱུྃ་གིས་སྦྱིན། ཞེས་པས་གདོང་བཅིངས་ནས་དམིགས་པ་འདི་བཞིན་མཛོད། སློབ་དཔོན་གྱི་ཐུགས་ཀ་ནས་རྡོ་རྗེ་འཇིགས་བྱེད་ཀྱི་ཚོགས་དཔག་ཏུ་མེད་པ་སྤྲོས་ཏེ་ཁྱེད་རང་རྣམས་ཀྱིས་དབང་ལེན་པ་ལ་བར་དུ་གཅོད་པ་ཐམས་ཅད་རྒྱང་རིང་དུ་བསྐྲད་པའི་མོས་པ་མཛོད། ལས་བུམ་གྱི་ཆུ་འཐོར་ཞིང་། ཨོཾ་ཡ་མ་རཱ་ཛ་སོགས་བརྗོད། ཅེས་པས་བར་ཆད་བསྲུངས་ནས། རྒྱུན་བཤགས་སྔོན་དུ་འགྲོ་བའི་སེམས་བསྐྱེད་པའི་སླད་དུ་དམིགས་པ་འདི་བཞིན་མཛོད།༼༢༡་༣༽སོགས་ནས། འཇིགས་བྱེད་ཀྱི་གོ་འཕང་ཐོབ་པར་གྱུར་ཅིག །ཅེས་པའི་བར་སློབ་མ་སྟ་གོན་བཞིན་བྱ། ཞེས་པའི་རྒྱུན་བཤགས་ལན་གསུམ་བྱས་ནས། ཐུན་མོང་མ་ཡིན་པའི་སྡོམ་པ་ཞུ་བའི་ཡོན་དུ་མཎྜལ་ཞིག་འབུལ་མཛོད། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། འཁོར་ལོ་ཕྱིར་མི་ལྡོག་པའི་དབང་།༼༢༥་༤༽།སོགས་ནས། སློབ་དཔོན་བདག་འགྱུར་གསུང་དུ་གསོལ། །ཞེས་པའི་བར་ཡང་གོང་བཞིན་བརྗོད། ཅེས་པས་གསོལ་བ་བཏབ་ནས། ཐུན་མོང་མ་ཡིན་པའི་དམ་ཚིག་དང་སྡོམ་པ་འཛིན་པ་ལ། འཛིན་རྒྱུའི་དམ་ཚིག་ཐམས་ཅད་རིགས་ལྔ་༼༢༥་༦༽་སོགས་ནས། སེམས་ཅན་མྱ་ངན་འདས་ལ་དགོད། །ཅེས་པའི་བར་གོང་སློབ་མ་སྟ་གོན་བཞིན་བྱ། དེ་ལྟར་དམ་ཚིག་དང་སྡོམ་པ་བཟུང་ནས། རིགས་ངེས་པར་བྱ་བའི་སླད་དུ་སློབ་དཔོན་གྱིས། ཀྱེ་དགའ་བ་ལ་དགའ་ཁྱོད་སུ་ཡིན། །ཞེས་དྲིས་པའི་ལན་བཏབ་པར་མོས་ལ་འདིའི་རྗེས་ཟློས་མཛོད། བདེ་ཆེན་བདག་ནི་སྐལ་བཟང་ལགས། །ཞེས་ལན་བཏབ་ནས་ནང་གི་སེམས་བསྐྱེད་པའི་སླད་དུ་དམིགས་པ་འདི་བཞིན་མཛོད། ཁྱེད་རང་རྣམས་ཀྱི་སྙིང་གར་ཀུན་རྫོབ་བྱང་ཆུབ་སེམས་ཀྱི་ངོ་བོ་ཟླ་བའི་དཀྱིལ་འཁོར་གྱི་སྟེང་དུ། དོན་དམ་བྱང་ཆུབ་སེམས་ཀྱི་ངོ་བོ་རྡོ་རྗེ་དཀར་པོ་རྩེ་ལྔ་པ་རེ་གསལ་བཏབ་སྟེ། བདེན་གཉིས་དབྱེར་མེད་དུ་སེམས་བསྐྱེད་པར་བགྱིའོ་སྙམ་པས་འདིའི་རྗེས་ཟློས་མཛོད། ཨོཾ་སརྦ་ཡོ་ག་ཙིཏྟ་ཨུཏྤཱ་ད་ཡཱ་མི། ཞེས་ཐམས་ཅད་རྣལ་འབྱོར་དུ་སེམས་བསྐྱེད་པ་དེ་ཉིད་སྙིང་གར་རྡོ་རྗེ་མེ་ཏོག་དང་བཅས་པ་བཞག་སྟེ་བརྟན་པར་བྱས་པ